Nový informačný systém pre prediktívne hodnotenie onkologickej záťaže:
spolupráca Slovenskej republiky a Českej republiky

Ladislav Dušek, Martina Ondrušová

Význam epidemiológie zhubných nádorov neustále rastie, predovšetkým v dôsledku vysokého počtu nádorových ochorení, ktoré tak predstavujú významný spoločenský problém. Slovenská republika (SR) ani Česká republika (ČR) nie sú výnimkou, naopak pri niektorých onkologických diagnózach obe populácie patria medzi najzaťaženejšie vo svete. Zhubné nádory sa v oboch krajinách diagnostikujú ročne u desiatok tisíc pacientov a stovky tisíc chorých ostáva v starostlivosti lekárov z predchádzajúcich rokov. Za týchto okolností má samozrejme akákoľvek práca s informáciami týkajúcimi sa onkologických pacientov strategický význam. 
ČR aj SR sú dobre vybavené zozbieranými dátami o zhubných nádoroch. Obe krajiny majú konsolidovaný zber demografických údajov a dlhodobo vedú národné onkologické registre (NOR ČR a NOR SR) so 100% pokrytím všetkých onkologických diagnóz a celej populácie štátu. Avšak ani samotná existencia údajov, hoci kvalitných, nestačí. S údajmi je nutné pracovať, analyzovať ich, následne ich používať. Toto zdanlivo banálne konštatovanie však vyžaduje skutočne inovačné riešenie, ak uvážime objem a zložitú štruktúru onkologických dát. NOR ČR obsahuje vo svojej databáze od roku 1977 vyše 1,5 milióna záznamov, NOR SR sumarizuje takmer 0,8 milióna záznamov od r. 1968. Jediným riešením ako sprístupniť takto objemné dáta je automatizovaná analýza, ktorá poskytuje výstupy v konečnej forme. Práve také riešenie sa podarilo na základe medzinárodnej spolupráce správcov dát, univerzít, odborných spoločností a Slovenskej akadémie vied vyvinúť a sprevádzkovať v oboch krajinách. Oba národné registre sú novo vybavené informačným systémom, ktorý okrem iného ponúka verejne dostupný analytický webový portál. Český portál je dostupný na adrese www.svod.cz (ISSN 1802 – 8861), slovenský portál je na adrese www.nor-sk.org (ISBN 978-80-89292-05-9). Český portál sprostredkováva údaje o zhubných nádoroch diagnostikovaných v ČR od r. 1977 až po súčasnosť, na Slovensku je to od r. 1978, pričom sa nevyhnutne očakáva aktualizácia posledných štatisticky spracovaných rokov. Technologický a analytický vývoj portálov zabezpečuje Institut biostatistiky a analýz ako akademické pracovisko Masarykovej univerzity v Brne, v SR v spolupráci s Národným centrom zdravotníckych informácií a Ústavom experimentálnej onkológie SAV. 
Sprístupnenie epidemiologických dát umožňuje hodnotiť onkologickú záťaž v celej populácii aj v regiónoch oboch krajín, ďalej analyzovať výskyt klinických štádií a úspešnosť včasného záchytu ochorení, a to všetko v časových trendoch. Oba národné portály tak vytvárajú nevyhnutné informačné zázemie pre realizáciu odporúčaní Rady Európskej únie z 2.11. 2003 o implementácii programov prevencie zhubných nádorov. Dáta tak neslúžia len na retrospektívne štúdium, ale napomáhajú optimalizovať projekty, ktoré bojujú aj proti nádorovým ochoreniam na ich samotnom začiatku.
Sprístupnenie populačných dát vyvolalo dopyt po prediktívnom hodnotení onkologickej záťaže. Preto bol v ČR vyvinutý informačný systém umožňujúci predikciu incidencie a prevalencie pravdepodobne liečených onkologických pacientov v nasledujúcich rokoch. Štatistická metodika rešpektuje vek pacienta, pokročilosť onkologického ochorenia, a odhady robí s ohľadom na meniace sa demografické zloženie populácie. Epidemiologické odhady sú korigované pomocou modelov prežitia, ktoré sú ďalším cenným výstupom hodnotenia. Česká onkológia tak má k dispozícii referenčné hodnoty výsledkov liečebnej starostlivosti. Odhady slúžia na analýzu rizík, monitorovanie kvality liečby a na optimalizáciu ekonomických nákladov súvisiacich s onkologickou starostlivosťou. Keďže predikcie už boli v ČR prakticky uplatnené a verifikované, možno ich sprevádzkovať tiež nad slovenskými populačnými dátami. Doterajšia produktívna spolupráca inštitúcií a odborníkov z oboch krajín je určite zárukou úspešného vývoja aj v tomto smere. 

doc. RNDr. Ladislav Dušek, Ph.D., ředitel Institutu biostatistiky a analýz, Masarykova univerzita, Brno, ČR. dusek@iba.muni.cz 

RNDr. Martina Ondrušová, PhD., Oddelenie epidemiológie nádorov, Ústav experimentálnej onkológie SAV, Bratislava, SR. martinacuninkova@hotmail.com